b'\n_START_ARTICLE_\nMeriam Tanah\n_START_PARAGRAPH_\nMeriam Tanah ialah sejenis mercun buatan sendiri yang popular dan merupakan acara tahunan yang disambut pada setiap malam terakhir Ramadan, semasa musim perayaan Hari Raya. Seperti juga mercun letupan yang lain, ia termaktub dalam Akta Bahan Letupan 1957.\n_START_SECTION_\nBagaimana ia berfungsi\n_START_PARAGRAPH_\nMeriam Tanah diperbuat daripada batang besi, pvc atau tin besar yang panjang mencecah antara satu hingga dua meter dan mempunyai lubang di bahagian hujung bagi memudahkan api dinyalakan untuk menembak meriam. Cara pengendaliannya mirip kepada meriam buluh yang biasanya dimainkan, namun apa yang membezakannya ialah ia biasanya ditanam sebahagian daripadanya dalam tanah sebagai langkah keselamatan._NEWLINE_Satu lubang pencucuh akan ditebuk pada pangkal batang paip jenis pvc atau besi dan campuran karbaid dan air dimasukkan dengan menggunakan mangkuk pengisi yang direka untuk memudahkan keluar masuk karbaid. Tindak balas kimia yang terhasil daripada campuran kalsium karbida dan air di dalam batang kayu akan menghasilkan asetilena, gas yang mudah meletup. Gas asetilena akan meletup apabila didedahkan kepada api. Letupan tersebut boleh mengakibatkan kecederaan teruk jika tidak dikendalikan dengan berhati-hati.\n_START_SECTION_\nBahaya bermain Meriam Tanah\n_START_PARAGRAPH_\nSebagaimana bahan letupan yang lain, meriam Tanah boleh mendatangkan kecederaan sekiranya berlaku kegagalan pada batang paip atau tin yang digunakan bagi menahan letupan yang terhasil. Hal ini menjadikan ia tidak dapat dijangka. Letupan inilah yang berbahaya kerana serpihan besi atau bahan api yang mungkin akan terpercik dan menyebabkan kelecuran dan kecacatan kekal pada muka dan anggota badan akibat letupan tadi._NEWLINE_Selain itu terdapat bahaya daripada sisa karbaid yang berasid dan mampu menipiskan kulit yang terdedah dan juga wapnya mengancam paru-paru sekiranya dihidu untuk tempoh yang lama. Selain itu, terdapat bahaya melecur terkena api karbaid, dan juga bahaya ketika berlaku letupan terlewat. Bahaya letupan lewat berlaku apabila pemain cuba memeriksa meriam yang tidak meletup selepas dicucuh, lantas meriam meletup ketika mereka sedang melihat ke dalam meriam.\n_START_SECTION_\nLangkah pencegahan\n_START_PARAGRAPH_\nBatang besi, pvc atau tin yang digunakan itu akan ditanam dalam tanah, dengan itu sekiranya meriam pecah, serpihan dapat dikurangkan melalui timbunan tanah yang diletakkan di sekeliling meriam. Untuk meningkatkan ciri keselamatan, bancuhan simen dan pasir juga boleh digunakan untuk menutup celahan meriam sebelum ia ditanam.'